Orbán Viktor keddi bécsi látogatása után kemény hangok jelentek meg vele kapcsolatban az osztrák sajtóban. És nem a baloldali lapokban, hanem a konzervatív, egyértelműen a kancellárral szimpatizáló orgánumokban.

A legélesebb bírálat az Österreich című napilapban látott napvilágot. (Ez egy olyan kiadvány, mint itthon a Lokál, a választási kampányban elég nyíltan Sebastian Kurz mellé álltak.)

A lap főszerkesztője azt írja kommentárjában, hogy Orbán remélhetőleg nem egy követendő példa az osztrák kancellárnak és alkancellárnak, mert „szélsőjobboldali, embertelen a menekültekkel, antidemokratikus diktátor, környezetromboló". Majd felteszi a kérdést:

kinek jutott eszébe, hogy ez az Európai unióban kívülállónak számító Rambo-diktátor legyen az első állami vendége a Kurz-kabinetnek?

A főszerkesztő azt a költői kérdést is felteszi, hogy ki lesz a következő hivatalos vendég Bécsben. A jobboldali extrémista Lengyelország? Vagy Erdoğan, a külügyminiszter új barátja?

A liberális-konzervatív Die Pressében is kritikus cikket írt Christian Ultsch, a lap külpolitikai vezetője. Megjegyezte, hogy Orbán minden tegnapi találkozójáról került fel fotó a kormányfő Facebook-oldalára, kivéve arról „a titkos találkozóról", amelyet a Népszabadságot bezáró Heinrich Pecinával folytatott – jegyezte meg a szerző.

A Pecinával folytatott találkozó azért is érdekes, mert Orbán az Indexnek azt mondta a Tiborcz-ügyről, hogy nem foglalkozik üzlettel, de akkor vajon miért találkozott titokban egy magyarországi vidéki napilapokat birtokló üzletemberrel?

(Borítókép: Huszti István / Index)